# எரோல்டு பிரிக்ஸ்



சர் **எரோல்டு பிரிக்ஸ்** அல்லது சர் **எரோல்டு ராவ்டன் பிரிக்ஸ்** (KCIE, KBE, CB, DSO); (மலாய்: *Harold Rawdon Briggs*; ஆங்கிலம்: *Sir Harold Rawdon Briggs*; சீனம்: 哈罗德·罗登·布里格斯); (பிறப்பு: 24 சூலை 1894 - இறப்பு: 27 அக்டோபர் 1952) என்பவர் பிரித்தானிய இந்தியாவின் ஒரு மூத்த இராணுவ அதிகாரி (*Senior British Indian Army officer*) ஆவார்.  

முதலாம் உலகப் போர்; இரண்டாம் உலகப் போர் மற்றும் மலாயா அவசரகாலம் ஆகியவற்றின் காலக் கட்டங்களில் அவரின் சேவைகளுக்காக நன்கு அறியப் பட்டவர். பிரித்தானிய இந்தியாவின் இராணுவத்தில் அவரின் உயர் அதிகாரிகளால் மிகவும் மதிக்கப் பட்டவர்.  

## பொது

1942–ஆம் ஆண்டில் இருந்து 1944-ஆம் ஆண்டு வரை, இந்தியாவின் 5-ஆவது காலாட்படை பிரிவிற்குத் தளபதியாக இருந்து சேவை செய்தவர்.  

மலாயா அவசரகாலத்தின் போது பிரிக்ஸ் திட்டம்; மலாயா புதுக்கிராமங்கள் ஆகியவற்றை உருவாக்கியவர் என்றும் மலேசியாவில் நன்கு அறியப் படுகிறார்.  

## வாழ்க்கை வரலாறு

24 சூலை 1894-இல் அமெரிக்கா, மினசோட்டாவில் ஆங்கிலேயப் பெற்றோருக்குப் பிறந்த எரோல்டு பிரிக்ஸ், 1914-இல் ஐக்கிய இராச்சியத்தின் குடிமகனார்.  

ஐக்கிய இராச்சியம், சாண்ட்ஹர்ஸ்ட் (*Sandhurst*), அரச இராணுவக் கல்லூரியில் படித்துத் தேர்ச்சி பெற்றார்.  

1916-இல் இந்திய இராணுவத்திற்கு மாற்றப் பட்டார். 16-ஆவது பஞ்சாப் படைப்பிரிவில் (*16th Punjab Regiment*) இணைந்து மெசபடோமியாவிலும் பின்னர் பாலஸ்தீனத்திலும் சேவை செய்தார்.  

### இரண்டாம் உலகப் போர்

இரண்டாம் உலகப் போரின் தொடக்கத்தில் இந்தியாவில் பலூச் படையணி 2-ஆவது படைத்துறைப் பிரிவுக்கு (*2nd Battalion, 10th Baluch Regiment*) எரோல்டு பிரிக்ஸ் தலைமை தாங்கினார். செப்டம்பர் 1940-இல் அவர் பிரிகேடியர் பதவிக்கு உயர்வு பெற்றார். இந்தியக் காலாட்படை 7-ஆவது படைப் பிரிவிற்குத் தளபதியாக நியமிக்கப்பட்டார் (*7th Indian Infantry Brigade*).  

## மலாயா

1950-ஆம் ஆண்டில், எரோல்டு பிரிக்ஸ் பதவி ஓய்வு பெற்று, சைப்பிரஸ் (*Cyprus*) தீவில் ஓய்வில் இருந்தார். அந்தக் காலக் கட்டத்தில் மலாயா நாடு மலாயா அவசரகால நிலைமையில் இருந்தது. அப்போது ஐக்கிய இராச்சியத்தின் இராணுவத் தலைமைத் தளபதியாக (*Chief of the Imperial General Staff*) வில்லியம் சிலிம் (*Sir William Slim*) என்பவர் இருந்தார். இவர் எரோல்டு பிரிக்ஸை மலாயாவின் செயல்பாட்டு இயக்குநராக நியமித்தார்.  

அதன் பின்னர் பிரிக்ஸ் திட்டம் (*Briggs Plan*) செயல்பாட்டிற்கு வந்தது. மலாயா கம்யூனிஸ்டு கட்சியின் (*Malayan Communist Party*) கிளர்ச்சியாளர்களுக்கு எதிரான பிரிக்ஸ் திட்டத்தை செயல் படுத்துவதில் எரோல்டு பிரிக்ஸ் ஒரு முக்கிய காரணியாகக் கருதப் படுகிறது.  

### மலாயா புதுக்கிராமங்கள்

மலாயா புதுக்கிராமங்கள் என்று அழைக்கப்படும் ஒரு வகையான தடுப்பு முகாம்களை உருவாக்கப் படுவதற்கு பிரிக்ஸ் திட்டம் மூலகாரணமாக அமைந்தது.  

மலாயா புதுக்கிராமங்கள் அமைக்கப் பட்டதின் அசல் நோக்கம், சீன இனத்தைச் சேர்ந்த அனுதாபிகளை (*Sympathizers*); மலாயா தேசிய விடுதலை படையின் கொரில்லாக்களுடன் தொடர்பு கொள்ளாமல் பிரித்து வைப்பதாகும். அதற்காகவே 1950-ஆம் ஆண்டில் பிரிக்ஸ் திட்டம் உருவாக்கப்பட்டது.  

### ஜெரால்டு டெம்பிளர்

அத்துடன் மலாயா தேசிய விடுதலை படையினருக்கு பொதுமக்களிடம் இருந்து கிடைக்கும் பொருள் உதவிகளைத் துண்டிப்பது; மலாயா கம்யூனிஸ்டுகளைத் தோற்கடிப்பது; இவையே பிரிக்ஸ் திட்டத்தின் தலையாய நோக்கமாகும்.  

1951-இல் எரோல்டு பிரிக்ஸ் மீண்டும் சைப்பிரஸ் தீவில் ஓய்வு பெற்றார். ஆனால், மலாயாவில் இருந்த காலத்தில்ல் அவரின் உடல்நலம் பெரிதும் பாதிக்கப்பட்டது. 1952-இல் உயிர் துறந்தார். அதன் பின்னர் பிரிக்ஸ் திட்டத்தை; சர் ஜெரால்டு டெம்பிளர் (*Sir Gerald Templer*) என்பவர் வெற்றிகரமாகச் செயல்படுத்தினார்.